**2021 թվականի ինն ամիսների ընթացքում ՀՀ պետական բյուջեի**

**կատարման ամփոփ բնութագիրը**

2021 թվականի ինն ամիսների ընթացքում ՀՀ պետական բյուջեի եկամուտները կազմել են 1201.5 մլրդ դրամ, ծախսերը` 1349.1 մլրդ դրամ, պակասուրդը՝ 147.5 մլրդ դրամ: Բյուջեի եկամուտների գծով արձանագրվել է իննամսյա ծրագրային ցուցանիշի գերակատարում, մինչդեռ ծախսերը և պակասուրդը զիջել են ծրագրված ցուցանիշները: Պետական բյուջեի ծրագրային և փաստացի ցուցանիշներում, պետության դրամական միջոցների համախմբված հաշվառման նպատակով, ներառվել են առանց սահմանափակման կատարվող վճարումները և վերջիններիս արդյունքում ձևավորված եկամուտները՝ ելնելով «Հայաստանի Հանրապետության 2021 թվականի պետական բյուջեի մասին» ՀՀ օրենքի 9‑րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1‑ին կետի 11-րդ ենթակետի պահանջներից: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը:

**Աղյուսակ 1 ՀՀ պետական բյուջեի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|  | **Ինն ամիսների ճշտված պլան** | **Ինն ամիսների փաստ** | **Կատարողականը ինն ամսվա ճշտված պլանի նկատմամբ**  **(%)** | **Կատարողականը տարեկան ճշտված պլանի նկատմամբ**  **(%)** |
| Եկամուտներ | 1,157.2 | 1,201.5 | 103.8% | 74.0% |
| Ծախսեր | 1,503.6 | 1,349.1 | 89.7% | 69.1% |
| Պակասուրդ | 346.3 | 147.5 | 42.6% | 45.0% |

*ՀՀ պետական բյուջեի եկամուտները*

2020 թվականի ինն ամիսների համեմատ պետական բյուջեի եկամուտներն աճել են 11.8%‑ով կամ 126.4 մլրդ դրամով, որը հիմնականում պայմանավորված է հարկային եկամուտների աճով:

2021 թվականի ինն ամիսներին ՀՀ պետական բյուջե են մուտքագրվել շուրջ 1137.3 մլրդ դրամ *հարկային եկամուտներ և պետական տուրքեր*, որոնք 3.5%-ով գերազանցել են իննամսյա ծրագրային ցուցանիշը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 11.9%‑ով կամ 120.5 մլրդ դրամով, որը հիմնականում պայմանավորված է ավելացված արժեքի հարկի, մաքսատուրքի, այլ հարկերի, սոցիալական վճարի, ինչպես նաև պետական տուրքի գծով մուտքերի աճով:

**Աղյուսակ 2 ՀՀ պետական բյուջեի եկամուտները (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. տարեկան ճշտված պլան** | **2021թ. ինն ամիսների ճշտված պլան** | **2021թ.ինն ամիսների փաստ** |
| **Պետական բյուջեի եկամուտներ** | **1,075.1** | **1,624.3** | **1,157.2** | **1,201.5** |
| Հարկային եկամուտներ և պետական տուրքեր | 1,016.8 | 1,548.3 | 1,099.1 | 1,137.3 |
| Պաշտոնական դրամաշնորհներ | 4.6 | 23.9 | 19.4 | 5.7 |
| Այլ եկամուտներ | 53.7 | 52.1 | 38.7 | 58.5 |
| **Կշիռն ընդամենը եկամուտների մեջ** |  |  |  |  |
| Հարկեր և տուրքեր | 94.6% | 95.3% | 95.0% | 94.7% |
| Պաշտոնական դրամաշնորհներ | 0.4% | 1.5% | 1.7% | 0.5% |
| Այլ եկամուտներ | 5.0% | 3.2% | 3.3% | 4.9% |

Հաշվետու ժամանակահատվածի հարկային եկամուտների և պետական տուրքերի 33.7%‑ն ապահովվել է ավելացված արժեքի հարկի հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի աճը պայմանավորված է ինչպես ՀՀ ներմուծվող ապրանքներից, այնպես էլ ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճով:

**Աղյուսակ 3. ԱԱՀ-ի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ.ինն ամիսների փաստ** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբերու-թյունը** |
| **Ավելացված արժեքի հարկ** | **335.1** | **383.0** | **114.3%** | **47.9** |
| Ներմուծումից, այդ թվում՝ | 199.0 | 228.8 | 115.0% | 29.8 |
| ԵԱՏՄ երկրներից | 78.3 | 94.9 | 121.2% | 16.6 |
| Ներքին շրջանառությունից | 136.2 | 154.2 | 113.3% | 18.0 |

2021 թվականի ինն ամիսներին պետական բյուջե մուտքագրված հարկային եկամուտների ու պետական տուրքերի 6.7%-ն ապահովվել է ակցիզային հարկի հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի անկումը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի նվազմամբ:

**Աղյուսակ 4. Ակցիզային հարկի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ.ինն ամիսների փաստ** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբերու-թյունը** |
| **Ակցիզային հարկ** | **83.6** | **76.0** | **90.9%** | **-7.6** |
| Ներմուծվող ենթաակցիզային ապրանքներից | 39.4 | 36.4 | 92.2% | -3.1 |
| ՀՀ-ում արտադրվող ենթաակցիզային ապրանքներից | 44.2 | 39.7 | 89.7% | -4.5 |

2021 թվականի ինն ամիսներին պետական բյուջեի հարկային եկամուտների ու պետական տուրքերի շահութահարկի, մաքսատուրքի, եկամտային և շրջանառության հարկերի վերաբերյալ տեղեկատվությունը ներկայացված է Աղյուսակ 5-ում:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 31.7 մլրդ դրամ սոցիալական վճար` ապահովելով հարկային եկամուտների և պետական տուրքերի 2.8%-ը և 82%-ով կամ 14.3 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180-ապատիկը:

2021 թվականի ինն ամիսներին բնապահպանական հարկի և բնօգտագործման վճարների գծով եկամուտները կազմել են ավելի քան 48 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4.2%‑ը: Նախորդ տարվա նույն ժամանակահատվածի համեմատ նշված մուտքերն աճել են 17.3%-ով կամ 7.1 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որոնք կազմել են 41.5 մլրդ դրամ՝ 21.7%-ով (7.4 մլրդ դրամով) գերազանցելով նախորդ տարվա նույն ժամանակահատվածի փաստացի ցուցանիշը: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 24%-ով (691.4 մլն դրամով):

Հաշվետու ժամանակահատվածում պետական բյուջեի հարկերի և տուրքերի 2.9%-ը ձևավորվել է այլ հարկերի հաշվին՝ կազմելով 33.1 մլրդ դրամ: Մասնավորապես` 21.5 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 5.5 մլրդ դրամ՝ ռադիոհաճախականության օգտագործման պարտադիր վճարները, 2.8 մլրդ դրամ՝ ճանապարհային հարկը, 1.8 մլրդ դրամ` հարկային օրենսդրության խախտման համար սահմանված տուգանքները, 826.4 մլն դրամ՝ ԵՏՄ անդամ չհանդիսացող պետություններից ՀՀ տարածք ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 639.4 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 87.6%-ով կամ 15.5 մլրդ դրամով: Աճն արձանագրվել է հիմնականում դրոշմանիշային վճարների գծով՝ պայմանավորված 2021 թվականի հունվարի 1-ից «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

**Աղյուսակ 5. ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների փաստ** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբերու-թյունը** |
| **Հարկային եկամուտներ և պետական տուրքեր,** այդ թվում` | **1,016.8** | **1,137.3** | **111.9%** | **120.5** |
| **1. Հարկային եկամուտներ** | **994.1** | **1,102.8** | **110.9%** | **108.6** |
| ԱԱՀ | 335.1 | 383.0 | 114.3% | 47.9 |
| Ակցիզային հարկ | 83.6 | 76.0 | 90.9% | -7.6 |
| Շահութահարկ | 122.6 | 131.5 | 107.3% | 8.9 |
| Մաքսատուրք | 46.9 | 62.5 | 133.3% | 15.6 |
| Եկամտային հարկ | 310.5 | 318.4 | 102.5% | 7.9 |
| Շրջանառության հարկ | 19.8 | 22.7 | 114.6% | 2.9 |
| Սոցիալական վճար (կուտակային կենսաթոշակի գծով) | 17.4 | 31.7 | 182.2% | 14.3 |
| Բնապահպանական հարկ և բնօգտագործման վճար | 40.9 | 48.0 | 117.4% | 7.1 |
| Այլ հարկեր | 17.6 | 33.1 | 188.1% | 15.5 |
| Հարկերի անցումային գերավճարից մարված հարկային պարտավորություններ | (0.3) | (4.1) | 1366.7% | -3.8 |
| **2. Պետական տուրք** | **22.6** | **34.5** | **152.7%** | **11.9** |
| **Կշիռն ընդամենը հարկերի և տուրքերի մեջ**, այդ թվում՝ |  |  |  |  |
| **1. Հարկային եկամուտներ** | **97.8%** | **97.0%** |  |  |
| ԱԱՀ | 33.0% | 33.7% |  |  |
| Ակցիզային հարկ | 8.2% | 6.7% |  |  |
| Շահութահարկ | 12.1% | 11.6% |  |  |
| Մաքսատուրք | 4.6% | 5.5% |  |  |
| Եկամտային հարկ | 30.5% | 28.0% |  |  |
| Շրջանառության հարկ | 1.9% | 2.0% |  |  |
| Սոցիալական վճար (կուտակային կենսաթոշակից) | 1.7% | 2.8% |  |  |
| Բնապահպանական հարկ և բնօգտագործման վճար | 4.0% | 4.2% |  |  |
| այլ հարկեր | 1.7% | 2.9% |  |  |
| Հարկերի անցումային գերավճարից մարված հարկային պարտավորություններ | 0.0% | -0.4% |  |  |
| **2. Պետական տուրք** | **2.2%** | **3.0%** |  |  |

2021 թվականի ինն ամիսներին պետական բյուջե են մուտքագրվել շուրջ 34.5 մլրդ դրամ *պետական տուրքեր*` կազմելով իննամսյա ծրագրի 95.2%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների ու պետական գրանցման համար սահմանված պետական տուրքերի կատարողականով: Նշված մուտքերը կազմել են համապատասխանաբար 11.1 մլրդ դրամ և 3.7 մլրդ դրամ կամ իննամսյա ծրագրային ցուցանիշների համապատասխանաբար 79.7%-ը և 82.6%‑ը:

Օրենքով սահմանված այլ ծառայությունների և գործողությունների համար գանձվող տուրքերի իննամսյա ծրագրային ցուցանիշի համեմատ շեղումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և oրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար բյուջե մուտքագրված տուրքերով, որոնք կազմել են համապատասխանաբար 7 մլրդ դրամ և 2.1 մլրդ դրամ՝ 24.9%‑ով (2.3 մլրդ դրամով) և 29.6%-ով (890.2 մլն դրամով) զիջելով իննամսյա կանխատեսված ցուցանիշները:

Պետական գրանցման համար գանձվող տուրքերի կատարողականը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 1.4 մլրդ դրամ, 466.9 մլն դրամ և 719.8 մլն դրամ՝ 21.5%-ով (386.9 մլն դրամով), 43.4%-ով (358.1 մլն դրամով) և 20%‑ով (180.2 մլն դրամով) զիջելով կանխատեսված ցուցանիշները:

Իննամսյա ծրագրային ցուցանիշի զգալի գերազանցում է արձանագրվել հյուպատոսական ծառայությունների կամ գործողությունների համար գանձվող տուրքերի գծով, որոնք կազմել են 2.4 մլրդ դրամ՝ 76.6%-ով (1.1 մլրդ դրամով) գերազանցելով իննամսյա կանխատեսված ցուցանիշը:

Լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերն իննամսյա կանխատեսված ցուցանիշը գերազանցել են 7.2%-ով (903.6 մլն դրամով)՝ կազմելով 13.5 մլրդ դրամ: Նշված կատարողականը հիմնականում պայմանավորված է այլ լիցենզիաների համար գանձված տուրքերով, որոնք կազմել են շուրջ 6 մլրդ դրամ կամ իննամսյա ծրագրային ցուցանիշի 145.8%-ը:

Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար գանձվող տուրքերն իննամսյա ծրագրային ցուցանիշը գերազանցել են 12.9%-ով (199.8 մլն դրամով)՝ կազմելով շուրջ 1.8 մլրդ դրամ:

Նախորդ տարվա ինն ամիսների համեմատ պետական տուրքի գծով մուտքերն աճել են 52.7%‑ով կամ 11.9 մլրդ դրամով: Աճը հիմնականում պայմանավորված է լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու, օրենքով սահմանված այլ ծառայությունների և գործողությունների ու հյուպատոսական ծառայությունների կամ գործողությունների համար գանձվող տուրքերի աճով, որոնք համապատասխանաբար 81.1%-ով (6.1 մլրդ դրամով), 41.7%-ով (3.3 մլրդ դրամով) և 81.7%-ով (1.1 մլրդ դրամով) գերազանցել են նախորդ տարվա նույն ժամանակահատվածի փաստացի ցուցանիշները: Նշենք, որ նախորդ տարվա ինն ամիսների համեմատ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար տուրքերի գծով աճը հիմնականում պայմանավորված է «Հայաստանի Հանրապետության պետական տուրքի մասին» ՀՀ օրենքով 2021 թվականի սեպտեմբերի 9-ից պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար պետական տուրքերի սահմանմամբ, որոնց գծով հաշվետու ժամանակահատվածում պետական բյուջե է մուտքագրվել շուրջ 6 մլրդ դրամ: Օրենքով սահմանված այլ ծառայությունների և գործողությունների համար սահմանված տուրքերի աճը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար գանձվող տուրքերի 2.4 անգամ (4 մլրդ դրամ) աճով:

2021 թվականի հունվար-սեպտեմբեր ամիսների ընթացքում ստացվել են շուրջ 5.7 մլրդ դրամ *պաշտոնական դրամաշնորհներ*՝ կազմելով իննամսյա ծրագրով նախատեսված մուտքերի 29.3%-ը: Միջոցների հիմնական մասը տրամադրվել է նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել ինն ամիսների համար ծրագրված մուտքերի 36%-ը: Չեն ստացվել դեռևս առաջին եռամսյակում նախատեսված՝ Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին: Ինն ամիսների ընթացքում Հայաստանում «Օտարերկրյա պետություններից և միջազգային կազմակերպություններից ստացվող ընթացիկ տրանսֆեր Արցախի հանրապետությունից տեղահանված և ՀՀ տարածքում բնակվող ընտանիքներին» ծրագրի շրջանակներում ՄԱԿ-ի կողմից հատկացվել է 125 մլն դրամ: Հաշվետու ժամանակահատվածում պետական բյուջե մուտքագրված պաշտոնական դրամաշնորհները 23.3%-ով կամ 1.1 մլրդ դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի *այլ եկամուտները* կազմել են ավելի քան 58.5 մլրդ դրամ՝ 51.4%-ով (19.9 մլրդ դրամով) գերազանցելով իննամսյա ծրագրային ցուցանիշը և 8.9%-ով (4.8 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի ծրագրի գերազանցումը, ինչպես նաև նախորդ տարվա համեմատ աճը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարներից, ապրանքների մատակարարումից ու ծառայությունների մատուցումից և իրավախախտումների համար կիրառվող պատժամիջոցներից ստացված եկամուտներով:

2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։ Նշենք, որ 2020 թվականի հունվար-սեպտեմբեր ժամանակահատվածում ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից պետական բյուջե էր փոխանցվել ավելի քան 1.3 մլրդ դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել է ավելի քան 20.6 մլրդ դրամ՝ 151.4%-ով (12.4 մլրդ դրամով) գերազանցելով ինն ամիսների ծրագիրը և 56.8%-ով (7.5 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2021 թվականի ինն ամիսների ընթացքում պետական բյուջեի մուտքերի գերակատարմամբ և ելքերի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ավանդադրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել է նաև ավանդի ներդրման տոկոսադրույքի՝ պլանավորված ցուցանիշի (5.1%) 1.26 տոկոսային կետով գերազանցումը: Լրացուցիչ ժամանակավոր ազատ դրամական միջոցների առկայությամբ, տոկոսադրույքների աճով, 2021 թվականի ինն ամիսների ընթացքում տեղաբաշխված եվրապարտատոմսերով, որոնցից ստացված միջոցները նույնպես ավանդադրվել են, ինչպես նաև գանձապետական միասնական հաշվի միջին օրական մնացորդը ցածր մակարդակում պահելու մոտեցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների 7.5 մլրդ դրամով ավել ստացումը: 2021 թվականի ինն ամիսների ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել են թվով 150 ավանդային պայմանագրեր` 1.283 մլրդ դրամ ընդհանուր գումարով (նախորդ տարվա նույն ժամանակահատվածում կնքվել էր 133 ավանդային պայմանագիր` 1.045 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է շուրջ 9 մլրդ դրամ, որը 0.9 մլրդ դրամով ավել է նախորդ տարվա նույն ժամանակահատվածի համապատասխան ցուցանիշից: 2021 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 6.36%` 2020 թվականի ինն ամիսների 5.04%-ի դիմաց: Հաշվետու ժամանակահատվածի վերջի դրությամբ գանձապետական միասնական հաշվի ընդհանուր մնացորդի ժամանակավորապես ազատ դրամական միջոցներից Կենտրոնական բանկում ներդրված էր 488 մլրդ դրամ:

Այլ եկամուտներից շուրջ 15.5 մլրդ դրամը ստացվել է ապրանքների մատակարարումից և ծառայությունների մատուցումից` 73.8%‑ով (6.6 մլրդ դրամով) գերազանցելով ինն ամիսների ծրագիրը, որը հիմնականում պայմանավորված է ՀՀ ոստիկանության կողմից ապահովված եկամուտների կատարողականով: Ապրանքների մատակարարումից և ծառայությունների մատուցումից եկամուտները 26.5%-ով (3.2 մլրդ դրամով) գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված ՀՀ ոստիկանության, ՀՀ արդարադատության նախարարության հարկադիր կատարումն ապահովող ծառայության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի աճով:

2021 թվականի հունվար-սեպտեմբեր ամիսների ընթացքում շուրջ 11.7 մլրդ դրամ է ստացվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 57.7%‑ով կամ 4.3 մլրդ դրամով գերազանցելով ինն ամիսների համար ծրագրված մուտքերը և 36.5%-ով կամ 3.1 մլրդ դրամով՝ նախորդ տարվա նույն ժամանակահատվածի ցուցանիշը, որը հիմնականում պայմանավորված է ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով:

Պետական սեփականություն հանդիսացող գույքի վարձակալության դիմաց պետական բյուջե է մուտքագրվել 669.7 մլն դրամ՝ 7.7%-ով գերազանցելով ինն ամիսների համար ծրագրված մուտքերը և 2.5 անգամ (403.8 մլն դրամով)՝ նախորդ տարվա նույն ժամանակահատվածի ցուցանիշը: Մուտքերի աճը հիմնականում պայմանավորված է «Վեոլիա Ջուր» ՓԲԸ կողմից ՀՀ պետական բյուջե փոխանցված վարձակալական վճարների աճով, որոնք կազմել են 365.5 մլն դրամ՝ նախորդ տարվա 3.1 մլն դրամի դիմաց:

Իրավաբանական անձանց կապիտալում կատարված ներդրումներից հունվար-սեպտեմբեր ամիսների ընթացքում ստացվել են շուրջ 659 մլն դրամ շահութաբաժիններ՝ կազմելով ինն ամիսների համար կանխատեսված մուտքերի 65.9%-ը և 80.9%‑ով (2.8 մլրդ դրամով) զիջելով նախորդ տարվա նույն ժամանակահատվածի ցուցանիշը: Վերջինս պայմանավորված է 2020 թվականին ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժիններից մուտքերի նվազմամբ:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 7.7 մլրդ դրամ տոկոսավճարներ, որոնք 75.7%-ով ապահովել են իննամսյա ծրագրային ցուցանիշը և 28.5%‑ով կամ 3.1 մլրդ դրամով զիջել նախորդ տարվա նույն ժամանակահատվածի ցուցանիշը: Մուտքերի կատարողականը, ինչպես նաև նախորդ տարվա համեմատ անկումը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարներով: Մասնավորապես` ռեզիդենտներին տրամադրված վարկերի դիմաց ստացվել են 7.7 մլրդ դրամ տոկոսավճարներ, ոչ ռեզիդենտներին տրամադրված վարկերի օգտագործման դիմաց՝ 73.7 մլն դրամ տոկոսավճարներ, որոնք կազմել են իննամսյա ծրագրային ցուցանիշների համապատասխանաբար 75.5%-ը և 102.6%-ը՝ նախորդ տարվա նույն ժամանակահատվածի համեմատ նվազելով 28.6%-ով և 15.2%-ով:

Հաշվետու ժամանակահատվածում պետական բյուջե են մուտքագրվել 657.8 մլն դրամ այլ կատեգորիաներում չդասակարգված տրանսֆերտներ՝ 10.1%-ով գերազանցելով իննամսյա ծրագիրը: Միևնույն ժամանակ, նշված մուտքերը 58%-ով կամ 907 մլն դրամով զիջել են նախորդ տարվա նույն ժամանակահատվածի ցուցանիշը՝ պայմանավորված 2020 թվականի հունվար-սեպտեմբեր ամիսներին ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով ավելի քան 1.1 մլրդ դրամ միջոցների ստացմամբ:

Օրենքով և այլ իրավական ակտերով սահմանված այլ եկամուտների գծով հունվար-սեպտեմբեր ամիսների ընթացքում պետական բյուջե է մուտքագրվել շուրջ 1.1 մլրդ դրամ՝ կազմելով իննամսյա ծրագրի 61.4%-ը և 55.8%‑ով (1.3 մլրդ դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար-սեպտեմբեր ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 9.7%-ով կամ 119.1 մլրդ դրամով՝ հիմնականում պայմանավորված նպաստների, ոչ ֆինանսական ակտիվների, դրամաշնորհների և պարտքի սպասարկման գծով ծախսերի աճով:

**Աղյուսակ 6. ՀՀ պետական բյուջեի ծախսերը (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. տարեկան ճշտված պլան** | **2021թ. ինն ամիսների ճշտված պլան** | **2021թ.ինն ամիսների փաստ** |
| **ԸՆԴԱՄԵՆԸ ԾԱԽՍԵՐ** | **1,229.9** | **1,952.5** | **1,503.6** | **1,349.1** |
| Ընթացիկ ծախսեր | 1,128.2 | 1,725.5 | 1,318.3 | 1,223.5 |
| Ոչ ֆինանսական ակտիվների հետ գործառնություններ | 101.7 | 227.0 | 185.3 | 125.5 |
|  |  |  |  |  |
| **Կշիռն ընդամենը ծախսերի մեջ** |  |  |  |  |
| Ընթացիկ ծախսեր | 91.7% | 88.4% | 87.7% | 90.7% |
| Ոչ ֆինանսական ակտիվների հետ գործառնություններ | 8.3% | 11.6% | 12.3% | 9.3% |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 9-ում: Նախորդ տարվա նույն ժամանակահատվածի համեմատ ընթացիկ ծախսերն աճել են 8.4%-ով կամ 95.3 մլրդ դրամով: Մասնավորապես՝ ծառայությունների և ապրանքների ձեռքբերման ծախսերի 2.4% աճը հիմնականում պայմանավորված է պայմանագրային այլ ծառայությունների ձեռքբերման և շարունակական ծախսերի աճով:

Հաշվետու ժամանակահատվածում Կառավարության պարտքի սպասարկման ծախսերում առաջացել է 7.1 մլրդ դրամի տնտեսում, որից 1.7 մլրդ դրամը՝ ներքին պարտքի, 5.4 մլրդ դրամը՝ արտաքին պարտքի գծով: Պետական գանձապետական պարտատոմսերի սպասարկման գծով 1.7 մլրդ դրամի տնտեսումները պայմանավորված են եղել կանխատեսածի համեմատ փաստացի եկամտաբերության տարբերությամբ: Արտաքին վարկերի սպասարկման գծով 3.9 մլրդ դրամի տնտեսումները պայմանավորված են 6‑ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2021 թվականի ինն ամիսների ընթացքում վճարումների համար կիրառված փաստացի դրույքաչափերի տարբերությամբ, 2020 թվականին ու 2021 թվականի ինն ամիսների ընթացքում մի շարք վարկերի գծով մասհանումների ծրագրված ցուցանիշների էական թերակատարմամբ, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Արտարժութային պետական պարտատոմսերի սպասարկման գծով 1.5 մլրդ դրամի տնտեսումները պայմանավորված են եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2020 թվականի նույն ժամանակահատվածի համեմատ պարտքի սպասարկման ծախսերի աճը պայմանավորված է կառավարության պարտքի ծավալի և վերջինիս կառուցվածքում պետական գանձապետական պարտատոմսերի տեսակարար կշռի աճով:

**Աղյուսակ 7. Կառավարության պարտքի սպասարկման ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Տոկոսավճարներ,** այդ թվում՝ | **117.7** | **134.7** | **127.6** | **94.7%** | **108.4%** |
| Ներքին տոկոսավճարներ | 54.7 | 67.6 | 65.9 | 97.5% | 120.6% |
| Արտաքին տոկոսավճարներ | 63.1 | 67.1 | 61.7 | 91.9% | 97.8% |

Նախորդ տարվա ինն ամիսների համեմատ 2021 թվականի նույն ժամանակահատվածումՀՀ պետական բյուջեից տրամադրված սուբսիդիաների 15.9% աճը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման նպատակով տրամադրված վարկերի տոկոսադրույքների սուբսիդավորման, գյուղատնտեսական վարկերի տոկոսադրույքների սուբսիդավորման, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման (կապված կորոնավիրուսի հետևանքով գյուղատնտեսական վարկերի պայմանների բարելավման հետ) և Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում տրամադրված սուբսիդիաների համապատասխանաբար 5.2 անգամ, 1.8 անգամ, 4.2 անգամ և 2.6 անգամ աճով:

Նախորդ տարվա նույն ժամանակահատվածի համեմատ 2021 թվականի ինն ամիսների ընթացքում պետական բյուջեից տրամադրված դրամաշնորհների աճը հիմնականում պայմանավորված է զինծառայողների կյանքին կամ առողջությանը պատճառված վնասների հատուցման ծախսերի (3.1 անգամ (13.5 մլրդ դրամ)) և համայնքներին համահարթեցման սկզբունքով տրամադրվող դոտացիաների գծով ծախսերի աճով:

**Աղյուսակ 8. ՀՀ պետական բյուջեից տրամադրված դրամաշնորհները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Դրամաշնորհներ,** այդ թվում՝ | **121.5** | **151.7** | **137.2** | **90.4%** | **112.9%** |
| Միջազգային կազմակերպու-թյուններին | 2.7 | 2.9 | 2.5 | 87.4% | 92.3% |
| Պետական հատվածի այլ մակարդակներին (ընթացիկ), այդ թվում` | 114.2 | 138.0 | 129.2 | 93.7% | 113.1% |
| - Համայնքների բյուջեներին համահարթեցման սկզբունքով տրվող դոտացիաներ | 41.5 | 48.4 | 48.4 | 100.0% | 116.7% |
| - Այլ ընթացիկ դրամաշնորհներ | 65.3 | 85.7 | 77.1 | 89.9% | 118.0% |
| Պետական հատվածի այլ մակարդակներին (կապիտալ) | 4.6 | 10.9 | 5.5 | 50.6% | 121.1% |

2020 թվականի հունվար-սեպտեմբեր ամիսների համեմատ նպաստների գծով ծախսերի աճը հիմնականում արձանագրվել է ռազմական դրությամբ պայմանավորված ծախսերի արդյունքում:

**Աղյուսակ 9. ՀՀ պետական բյուջեից տրամադրված նպաստները և կենսաթոշակները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Սոցիալական նպաստներ և կենսաթոշակներ,** այդ թվում` | 403.9 | 455.3 | 443.8 | 97.5% | 109.9% |
| Նպաստներ | 140.4 | 193.7 | 183.1 | 94.5% | 130.4% |
| Կենսաթոշակներ | 263.6 | 261.6 | 260.8 | 99.7% | 98.9% |

**Աղյուսակ 10. ՀՀ պետական բյուջեի ընթացիկ ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Ընթացիկ ծախսեր,** այդ թվում | **1,128.2** | **1,318.3** | **1,223.5** | **92.8%** | **108.4%** |
| Աշխատավարձ | 120.9 | 128.6 | 121.5 | 94.5% | 100.5% |
| Ծառայությունների և ապրանքների ձեռք բերում | 113.0 | 144.8 | 115.8 | 79.9% | 102.4% |
| Տոկոսավճարներ | 117.7 | 134.7 | 127.6 | 94.7% | 108.4% |
| Սուբսիդիաներ | 86.3 | 106.3 | 100.1 | 94.1% | 115.9% |
| Դրամաշնորհներ | 121.5 | 151.7 | 137.2 | 90.4% | 112.9% |
| Սոցիալական նպաստներ և կենսաթոշակներ | 403.9 | 455.3 | 443.8 | 97.5% | 109.9% |
| Այլ ծախսեր | 164.7 | 196.7 | 177.5 | 90.3% | 107.8% |
| **Կշիռն ընթացիկ ծախսերում,** այդ թվում՝ |  |  |  |  |  |
| Աշխատավարձ | 10.7% | 9.8% | 9.9% |  |  |
| Ծառայությունների և ապրանքների ձեռք բերում | 10.0% | 11.0% | 9.5% |  |  |
| Տոկոսավճարներ | 10.4% | 10.2% | 10.4% |  |  |
| Սուբսիդիաներ | 7.7% | 8.1% | 8.2% |  |  |
| Դրամաշնորհներ | 10.8% | 11.5% | 11.2% |  |  |
| Սոցիալական նպաստներ և կենսաթոշակներ | 35.8% | 34.5% | 36.3% |  |  |
| Այլ ծախսեր | 14.6% | 14.9% | 14.5% |  |  |

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի աճը հիմնականում պայմանավորված է ոչ ֆինանսական ակտիվների գծով ծախսերի աճով:

Ոչ ֆինանսական ակտիվների գծով ծախսերի կատարողականը հիմնականում պայմանավորված է տրանսպորտի, պաշտպանության, հասարակական կարգի, անվտանգության և դատական գործունեության, ոռոգման, կրթության ու ջրամատակարարման ոլորտներում իրականացվող ծրագրերի կատարողականով: Իսկ նախորդ տարվա նույն ժամանակահատվածի համեմատ աճը հիմնականում պայմանավորված է ՀՀ պաշտպանության նախարարության շենքային պայմանների բարելավման, ինչպես նաև ճանապարհային տրանսպորտի և ջրամատակարարման ոլորտներում իրականացված կապիտալ ծախսերի աճով:

Ոչ ֆինանսական ակտիվների օտարումից հաշվետու ժամանակահատվածում ստացվել են ավելի քան 1 մլրդ դրամ մուտքեր՝ իննամսյա և տարեկան ծրագրերով նախատեսված 1.3 մլն դրամի և 2020 թվականի նույն ժամանակահատվածում ստացված 1.3 մլրդ դրամի դիմաց:

**Աղյուսակ 11. ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Ոչ ֆինանսական ակտիվների հետ գործառնություններ,** այդ թվում՝ | **101.7** | **185.3** | **125.5** | **67.8%** | **123.4%** |
| Ոչ ֆինանսական ակտիվների գծով ծախսեր | 103.0 | 185.3 | 126.6 | 68.3% | 122.8% |
| Ոչ ֆինանսական ակտիվների օտարումից մուտքեր | (1.3) | (0.0) | (1.0) | 79940.3% | 77.4% |

*ՀՀ պետական բյուջեի պակասուրդը*

2021 թվականի ինն ամիսների ընթացքում ՀՀ պետական բյուջեն կատարվել է 147.5 մլրդ դրամ պակասուրդով՝ կազմելով ծրագրի 42.6%-ը և 4.7%-ով (7.3 մլրդ դրամով) զիջելով նախորդ տարվա նույն ժամանակահատվածի ցուցանիշը: Իննամսյա ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է եկամուտների ծրագրի գերազանցմամբ և ծախսերի համեմատաբար ցածր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը ծրագրված 47.3 մլրդ դրամի փոխարեն կազմել է 232.9 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑92.3 մլրդ դրամ, արտաքին աղբյուրները՝ 239.8 մլրդ դրամ՝ հաշվետու ժամանակահատվածի համար ծրագրված համապատասխանաբար 87.1 մլրդ դրամի և 259.2 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է շուրջ 156.1 մլրդ դրամով՝ 96.3%-ով ապահովելով իննամսյա ծրագիրը, որն ապահովվել է գանձապետական պարտատոմսերի տեղաբաշխումից զուտ մուտքերի հաշվին: Ծրագրային ցուցանիշից շեղումը կապված է, շուկայական անորոշություններով պայմանավորված, կանխատեսածի համեմատ իրականացված ավելի փոքր ծավալով տեղաբաշխումների հետ: 33 մլն դրամ տրամադրվել է մուրհակների մարմանը` իննամսյա ծրագրով նախատեսված 38.8 մլն դրամի դիմաց, ինչը պայմանավորված է նրանով, որ թվով 9 մուրհակ մուրհակատերերի կողմից չեն ներկայացվել մարման։

2021 թվականի ինն ամիսներին ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑248.4 մլրդ դրամ` ծրագրված ‑74.9 մլրդ դրամի դիմաց: Մասնավորապես՝ իննամսյա ծրագրով նախատեսվել է ավելի քան 43.9 մլրդ դրամ վարկերի տրամադրում ՀՀ ռեզիդենտներին, որից 13.2 մլրդ դրամը՝ արտաքին աջակցությամբ իրականացվող ծրագրերի շրջանակներում: Հաշվետու ժամանակահատվածում տրամադրված վարկերի փաստացի ծավալը կազմել է 36.6 մլրդ դրամ, որից 25 մլրդ դրամը տրամադրվել է «Հայկական ատոմային էլեկտրակայան» ՓԲԸ‑ին, շուրջ 5.8 մլրդ դրամը՝ Կորոնավիրուսի (COVID-19) տնտեսական հետևանքների չեզոքացման միջոցառումների, ևս 5.8 մլրդ դրամը՝ արտաքին աջակցությամբ իրականացվող ծրագրերի շրջանակներում: Մասնավորապես՝ 4.6 մլրդ դրամի ենթավարկեր են տրամադրվել Էլեկտրաէներգետիկ համակարգի զարգացման ծրագրի շրջանակներում, 762.2 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող Ենթակառուցվածքների և գյուղական ֆինանսավորման աջակցության վարկային ծրագրի շրջանակներում, 369 մլն դրամ՝ ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման վարկային ծրագրի շրջանակներում և 49.7 մլն դրամ՝ Քաղաքային զարգացման ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 26.1 մլրդ դրամ՝ 22.3%-ով գերազանցելով ինն ամիսների համար ծրագրված ցուցանիշը, ինչը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման 1-ին և 3-րդ միջոցառումների շրջանակներում տրամադրված վարկերի վաղաժամկետ մարմամբ:

Հաշվետու ժամանակահատվածում 2 մլրդ դրամ են կազմել «Բարձրավոլտ էլեկտրական ցանցեր» ՓԲԸ-ի բաժնետոմսերի իրացումից մուտքերը, որոնք ամբողջությամբ ապահովել են տարեկան ծրագրված ցուցանիշը:

2021 թվականի ինն ամիսներին 5 մլրդ դրամ է տրամադրվել ՀՀ էկոնոմիկայի նախարարությանը՝ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Եվս 2 մլրդ դրամ տրամադրվել է ՀՀ տարածքային կառավարման և ենթակառուցվածքների նախարարությանը՝ «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով: Բաժնետոմսերի նշված ձեռքբերումները նույնպես կատարվել են տարեկան ծրագրով նախատեսված ցուցանիշներին համապատասխան:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 232.9 մլրդ դրամ՝ ինն ամիսների համար ծրագրված 47.3 մլրդ դրամի դիմաց:

2021 թվականի ինն ամիսներին ՀՀ պետական բյուջեի պակասուրդի արտաքին ֆինանսավորումը կազմել է 239.8 մլրդ դրամ՝ ապահովելով իննամսյա ծրագրի 92.5%‑ը: Արտաքին աղբյուրներում 335 մլրդ դրամ են կազմել փոխառու զուտ միջոցները՝ ծրագրով նախատեսված 351.2 մլրդ դրամի դիմաց: Մասնավորապես՝ եվրապարտատոմսերի թողարկումից հաշվետու ժամանակահատվածում պետական բյուջե է մուտքագրվել 378.7 մլրդ դրամ, որից 136.8 մլրդ դրամն ուղղվել է կայունացման դեպոզիտային հաշվի համալրմանը:

Արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 43.5 մլրդ դրամ վարկային միջոցներ՝ կազմելով ծրագրված ցուցանիշի 66.5%-ը: Նշված գումարից 16.5 մլրդ դրամը ստացվել է Համաշխարհային բանկից, 12.2 մլրդ դրամը՝ Ասիական զարգացման բանկից, ավելի քան 2.8 մլրդ դրամը՝ Եվրոպական ներդրումային բանկից, 7.3 մլրդ դրամը՝ Գերմանիայի Վերականգնման վարկերի բանկից, 2.9 մլրդ դրամը՝ Եվրասիական զարգացման բանկից, 1.7 մլրդ դրամը՝ Վերակառուցման և զարգացման եվրոպական բանկից: 87.2 մլրդ դրամ ուղղվել է արտաքին վարկերի մարմանը՝ կազմելով ծրագրի 93.8%-ը: Շեղումը պայմանավորված է արտաքին վարկերի գծով ստացումների պլանի թերակատարմամբ ըստ առանձին վարկային ծրագրերի, SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերությամբ և արտարժույթների նկատմամբ ՀՀ դրամի կանխատեսումային ու փաստացի ձևավորված փոխարժեքների տարբերությամբ: Նշված գումարից 55.9 մլրդ դրամն ուղղվել է միջազգային կազմակերպությունների, 30.3 մլրդ դրամը` օտարերկրյա պետությունների և 1 մլրդ դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑95.2 մլրդ դրամ` 103.4%-ով ապահովելով իննամսյա ծրագրով նախատեսված ցուցանիշը: Մասնավորապես՝ 91.3 մլրդ դրամ հատկացվել է Արցախի Հանրապետությանը` որպես միջպետական վարկ, որն ամբողջությամբ ապահովել է իննամսյա ծրագրային ցուցանիշը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 640.9 մլն դրամ կամ իննամսյա ծրագրային ցուցանիշի 101.7%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման նպատակով 2021 թվականին նախատեսված ավելի քան 1.4 մլրդ դրամը գրեթե ամբողջությամբ օգտագործվել է: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդը հաշվետու ժամանակահատվածում ավելացել է շուրջ 3.1 մլրդ դրամով՝ նախատեսված 56.9 մլն դրամ օգտագործման փոխարեն:

**Աղյուսակ 12. ՀՀ պետական բյուջեի դեֆիցիտի ֆինանսավորման աղբյուրները (մլրդ դրամ)**

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** |
| **Պետական բյուջեի դեֆիցիտի ֆինանսավորման աղբյուրները** | **154.8** | **346.3** | **147.5** | **42.6%** |
| Ներքին աղբյուրներ | 173.6 | 87.1 | (92.3) | -106.0% |
| Արտաքին աղբյուրներ | (18.8) | 259.2 | 239.8 | 92.5% |